ดัชนีความเชื่อมั่นผู้บริโภคเดือน กุมภาพันธ์ 2565 ปรับตัวลดลงเป็นเดือนที่ 2
นายธนวรรธน์ พลวิชัย อธิการบดีมหาวิทยาลัยหอการค้าไทย และประธานที่ปรึกษาศูนย์พยากรณ์เศรษฐกิจและธุรกิจมหาวิทยาลัยหอการค้าไทย เปิดเผยว่า ผลสำรวจดัชนีความเชื่อมั่นผู้บริโภคเดือนกุมภาพันธ์ 2565 อยู่ที่ระดับ 43.3 ปรับตัวลดลงจากเดือนก่อนหน้า โดยเป็นการปรับลดลงต่อเนื่องเป็นเดือนที่ 2 และต่ำสุดในรอบ 5 เดือน ปัจจัยมาจากความกังวลเกี่ยวกับการแพร่ระบาดของโควิด-19 รวมทั้งสถานการณ์ความขัดแย้งระหว่างรัสเซียและยูเครน ส่งผลให้ผู้บริโภคมีความกังวลเกี่ยวกับการฟื้นตัวของเศรษฐกิจไทย นอกจากนี้ ราคาน้ำมันที่ปรับตัวสูงขึ้น ปัญหาสินค้าราคาแพง ส่งผลให้ความเชื่อมั่นของผู้บริโภคทั้งในปัจจุบันและในอนาคตปรับตัวลดลง การที่ดัชนีความเชื่อมั่นของผู้บริโภคโดยรวมยังคงอยู่ที่ต่ำกว่าระดับ 100 แสดงให้เห็นว่าผู้บริโภค มองว่าสถานการณ์เศรษฐกิจโดยรวมยังคงฟื้นตัวช้าจากวิกฤต COVID-19 ในประเทศไทยและทั่วโลก โดยเฉพาะเมื่อมีปัญหาระหว่างรัสเซียกับยูเครนเข้ามาซ้ำเติม ยิ่งส่งผลกระทบทางจิตวิทยาในเชิงลบต่อกำลังซื้อภายในประเทศ ภาคการท่องเที่ยว ภาคการส่งออก ธุรกิจโดยทั่วไปและการจ้างงานในอนาคต โดยยังคงมีโอกาสบั่นทอนความเชื่อมั่นของผู้บริโภคทั้งในปัจจุบันและในอนาคตได้อย่างต่อเนื่องในระยะอันใกล้ นอกจากนี้  หากสถานการณ์ระหว่างรัสเซียและยูเครนยืดเยื้อ  อาจส่งผลให้ผู้บริโภคมีความเชื่อมั่นลดน้อยถอยลงและระมัดระวังในการจับจ่ายใช้สอยมากขึ้นอย่างต่อเนื่อง  เพราะราคาน้ำมันที่ปรับตัวสูงขึ้นและเศรษฐกิจโลกมีแนวโน้มชะลอตัวลงจากภาวะสงคราม ซึ่งต้องติดตามอย่างใกล้ชิดและอาจส่งผลให้เศรษฐกิจไทยชะลอตัวลงต่ำกว่าเป้าหมายที่ร้อยละ 3.5-4.5 ในปีนี้